  Анжелика Тихонова корреспондент Удмуртиын 36 ар ӵоже ортчись гурт возёс пудоез адӟытон-вожвылъяськонэ туэ нырысьсэ мукет улосвылъёс но пыриськозы. Со сярысь элькунысь гурт возёсъя но сиён-юонъя министерстволэн пресс-службаез ивортэ. Адӟытон-вожвылъяськонэ пыриськыны Татарстанысь, Тверь, Свердловск но Челябинск улосвылъёсысь возёсъёс мылкыд каризы Оглом ужрадэ 50-лэсь трос гурт возёсъёс пыриськозы. 148 пудоез Америкаысь экспертъёс Пи Джей Бадлер но Майк Крик дунъялозы. Туспуктэмъёс но видеоматериалъёс соослы келямын ини. Ми тужгес но зэмлыко но шонер дунъет сётэмзэс возьмаськом, малы ке шуоно океан сьӧрысь ужъюлтошъёсмы пудоез гинэ адӟозы, нош кузёоссы сярысь номыр уз тодэ. Соослы пудоослэн туспуктэмъёссы но видеооссы, вордӥськем дырзы но интызы, али йӧл сётэмзы сярысь гинэ ивор сётӥське Наталья Шавшукова, Удмуртиысь гурт возёсъя но сиён-юонъя министрлэн воштӥсезСудьяос пудоя рейтинг лэсьтозы но тужгес устооссэ быръёзы. Бӧрысь 15-тӥ инвожоысен котькуд пудоя пумкылъянъёссэс шараяны кутскозы. Йӧл сётӥсь пудоя куинь трансляция ортчытозы, сӥльлы пудоя – одӥг. Котькудӥз 1 час ӵоже кыстӥськоз. Собере берпуметӥ видеоэфирын йылпумъянъёс лэсьтозы но котькуд ӧръя чемпионэз шараялозы. Мукет улосвылъёсысь гурт возёсъёс элькунамы пудоез адӟытон-вожвылъяськонэн юнме уг тунсыкъясько. Тодэ вайытом, туэ коронавирус вӧлмонэн сэрен ужрадэ трос гинэ воштӥськонъёс пыртӥзы. Кылсярысь, туэ адӟытон онлайн амалэн ортчоз но нырысьсэ элькунысьтымы йӧл сётӥсь пудоез калыккуспо экспертъёс учкозы. Со сяна, 2020-тӥ арын вожвылъяськонэ сӥльлы пудоез но дунъялозы.  Тегъёс: Ижкар Удмуртия гуртвозёс адӟытон гуртвозёсъяминистерство  